ПРОТОКОЛ № 36
от заседанието на Комисия по правни и институционални въпроси 
към Пленума на Висшия съдебен съвет, проведено на 31 октомври 2016 г.

Днес, 31 октомври 2016 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:		ЮЛИАНА КОЛЕВА
ЗАМ. ПРЕДСЕДАТЕЛ:	ЮЛИЯ КОВАЧЕВА

ЧЛЕНОВЕ:			СВЕТЛА ПЕТКОВА
					МИХАИЛ КОЖАРЕВ
					КАРОЛИНА НЕДЕЛЧЕВА
					МАГДАЛЕНА ЛАЗАРОВА
					НЕЗАБРАВКА СТОЕВА
					КАЛИН КАЛПАКЧИЕВ - отсъства

На заседанието присъстват експертните сътрудници на комисията Саша Харитонова – директор на дирекция „Правна“, Мартин Величков – главен експерт – юрисконсулт в дирекция „Правна“ и Кремена Капралова – главен експерт „връзки с обществеността“.

По внесените допълнителни точки и на основание последвалите разисквания по дневния ред,

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:

- Решения от постоянни комисии към Пленума на ВСС и към колегиите на ВСС във връзка с решение на КПИВ по протокол № 30/19.09.2016 г., т. 2.

Д Н Е В Е Н   Р Е Д: 

I. ПУБЛИЧНА КОМУНИКАЦИЯ:

1. ОТНОСНО: Проект на информационна кампания във връзка с организиране и провеждане на експериментално електронно дистанционно гласуване за избор на членове на ВСС, съгласно параграф 78 от ПРЗ от ЗСВ, в изпълнение на решение на Пленума на ВСС по протокол № 37/13.10.2016 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

1.1. Възлага на дирекция „Публична комуникация и протокол“ да изготвят информационни материали насочени към електронното дистанционно гласуване от страна на магистратите.

2. ОТНОСНО: Доклад-анализ от Националния институт на правосъдието за изпълнението на Комуникационната стратегия на съдебната власт за 2015 г.
КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

2.1. Приема за сведение отчета на Националния институт на правосъдието за изпълнението на Комуникационната стратегия на съдебната власт за 2015 г.
2.2. Възлага на експертите от дирекция „Публична комуникация и протокол" да включат предоставените от НИП документи в Годишния анализ /доклад/ за вътрешен мониторинг относно изпълнение на Комуникационната стратегия на съдебната власт за 2015 година от органите на съдебната власт.

3. ОТНОСНО: Регистър на обществените дейности, свързани с Комуникационната политика на ВСС през месец октомври 2016 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

3.1. Одобрява предложените дейности, за включване в Регистъра на обществените дейности, свързани с Комуникационната политика на ВСС за месец октомври 2016 г.
3.2. Възлага на дирекция „Публична комуникация и протокол“ всеки месец след събиране на информацията, свързана с участие на членове на Висшия съдебен съвет в обществени дейности, същата да се публикува от експертите на интернет страницата на Висшия съдебен съвет.

4. ОТНОСНО: Медиен анализ на публикациите, свързани с ВСС и съдебната система в медиите за периода 1 юли - 30 септември 2016 г. изготвен от фирма „А Дейта Про”.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4.1. Отлага разглеждането на т. 4 за следващо заседание.

5. ОТНОСНО: Информация от дирекция „ПКП” в изпълнение на решение на КПИВ по протокол № 30/19.09.2016 г. относно т.1.5. за провеждане на годишна среща с наставниците и лекторите на ОСВ, участници в Образователната програма „Съдебната власт – информиран избор и гражданско доверие. Отворени съдилища и прокуратури”, която се проведе на 21.10.2016 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
5.1. Експертите в дирекция „Публична комуникация и протокол“ съвместно с експертите от дирекция „Информационни технологии и съдебна статистика“ да изградят възможност във Facebook за обмен на информация между магистрати – участници в Образователната програма и в нея да вложи обобщението от проведената на 21.10.2016 г. среща.

ДОПЪЛНИТЕЛНА ТОЧКА:

11. ОТНОСНО: Решения от постоянни комисии към Пленума на ВСС и към колегиите на ВСС във връзка с решение на КПИВ по протокол № 30/19.09.2016 г., т. 2.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

11.1. Възлага на дирекция „Публична комуникация“ да събират и обобщават попълнените от постоянните комисии въпросници.
11.2. Възлага на дирекция „Дисциплинарна дейност“ да предостави на Комисията по правни и институционални въпроси информация относно изпълнението на Доклада за прилагане на Плана за действие за изпълнение на Комуникационната политика на ВСС, в периода 2014 – 2018 г., за първото полугодие на 2016 г., съгласно приложения въпросник, по дейностите от компетентността на Комисия по Дисциплинарните производства.

II. ПРАВНИ ВЪПРОСИ

6. ОТНОСНО: Обсъждане на предложения и условия за участие в предстоящия конкурс по програма „Правосъдие“ на Европейския съюз и внедряване на Европейския индикатор за съдебна практика ECLI в българската съдебна практика.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1. Внася в заседание на Пленума на Висшия съдебен съвет за обсъждане и вземане на решение по предложението за участие в предстоящия конкурс по програма „Правосъдие” на Европейския съюз и внедряване на Европейския индикатор за съдебна практика ECLI в българската съдебна практика.

7. ОТНОСНО: Проект на Вътрешни правила за възлагане на обществени поръчки.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

7.1. Внася в заседание на Пленума Висшия съдебен съвет Проект на Вътрешни правила за възлагане на обществени поръчки, насрочено за 10.11.2016 г.

8. ОТНОСНО: Писмо от Министерство на правосъдието относно проект на Наредба за единните държавни изисквания за придобиване на висше образование по специалността „Право“ и професионална квалификация „юрист“, за становище.
	
КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

8.1. ИЗПРАЩА проекта на Наредба за единните държавни изисквания за придобиване на висше образование по специалността „Право“ и професионална квалификация „юрист“ на всички постоянни комисии към Пленума на Висшия съдебен съвет и към Съдийската и Прокурорската колегии на Висшия съдебен съвет, за становище в срок до 07.11.2016 г.
8.2. Внася материалите по т. 8 за разглеждане в заседание на Пленума на Висшия съдебен съвет, насрочено за 10.11.2016 г.

9. ОТНОСНО: Препис от искането на главния прокурор на Република България за задължително тълкуване на нормата на чл. 126, ал. 1 от Конституцията, както и препис от определението на Конституционния съд от 25.10.2016 г. по конституционно дело № 13/2016 г., за становище в 30-дневен срок.
КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
9.1. Предлага на Прокурорската колегия към Пленума на Висшия съдебен съвет да ИЗГОТВИ проект на становище по конституционно дело № 13/2016 г., което да се внесе в заседание на Пленума на Висшия съдебен съвет, в указания срок.
9.2. Внася за разглеждане предложението в заседание на Прокурорската колегия на Висшия съдебен съвет, насрочено за 09.11.2016 г.

10. ОТНОСНО: Писмо от и.ф. председателя на Районен съд гр. Луковит относно разпределение на делата на съда в Централизираната система за случайно разпределение на делата.
КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

10.1. В Единната методика по приложението на принципа за случайното разпределение на делата, приета с решение на Висшия съдебен съвет по протокол № 57/04.12.2014 г., изменена и актуализирана с решение на Висшия съдебен съвет по протокол 13/19.03.2015 г. такава възможност не е предвидена.
10.2. Решението по т. 10 да се изпрати на и.ф. председателя на Районен съд гр. Луковит.

ПРЕДСЕДАТЕЛ
НА КОМИСИЯТА:		  /П/   
                     ЮЛИАНА КОЛЕВА